ประชาชนแต่งกายชุดไทย ทยอยเข้าร่วมงานอุ่นไอรัก คลายความหนาว "สายน้ำแห่งรัตนโกสินทร์" ที่พระลานพระราชวังดุสิต และสนามเสือป่า ท่ามกลางความงดงามของศิลปวัฒนธรรมไทยย้อนยุค
ประชาชนแต่งกายชุดไทย ทยอยเข้าร่วมงานอุ่นไอรัก คลายความหนาว สายน้ำแห่งรัตนโกสินทร์ ที่พระลานพระราชวังดุสิต และสนามเสือป่า ท่ามกลางความงดงามของศิลปวัฒนธรรมไทยย้อนยุค



บรรยากาศภายในงานอุ่นไอรัก คลายความหนาว สายน้ำแห่งรัตนโกสินทร์ ที่พระลานพระราชวังดุสิต และสนามเสือป่า ตลอดช่วงเช้ามีประชาชนจากหลายพื้นที่แต่งกายด้วยชุดไทยย้อนยุคในสมัยรัชกาลที่ 5 ถึงรัชกาลที่ 9 และชุดผ้าไทยประจำท้องถิ่นเข้าร่วมงาน ท่ามกลางบรรยากาศการจัดงานแบบย้อนยุคที่จัดแสดงศิลปวัฒนธรรมอันงดงามของชาติ ทั้งเรือพระที่นั่งจำลอง  พระที่นั่งไอศวรรย์ทิพยอาส์น นิทรรศการรัชกาลที่ 1-9 พระมหากรุณาธิคุณต่อสายน้ำ การสร้างสรรค์งานศิลปะโดยช่างสิบหมู่ การจำหน่ายอาหารและขนมชาววัง และอีกหลากหลายเมนูอาหารพื้นถิ่นจากภูมิภาคต่างๆ ทั่วประเทศ ซึ่งแบ่งตลาดอาหารออกเป็น 3 ตลาด คือ อาหารเดินชิมริมทาง ตลาดบกวิถี 4 ภาค และตลาดน้ำในฝัน



นางสาวปุณิกา แสงสมบูรณ์ เจ้าของร้านของดีเมืองลุง กล่าวถึงอาหารที่นำมาจัดจำหน่ายภายในงานที่ร้าน พัทลุง (เมืองสทิงปุระ) ว่า มีทั้งกุ้ง 3 น้ำ คือ นำกุงไปประกอบอาหารด้วย 3 วิธี คือ การย่างถ่าน การอบเกลือ และการนำไปต้มยำโบราณ รวมถึงขนมจีนน้ำแกงพัทลุง เช่น น้ำเคยยอดหวาย หรือนำแกงไตปลาที่ใช้นำจากยอดหวาย แทนน้ำจากไตปลา ให้ความหอมมันอร่อยและไม่มีกลิ่นคาวพุงปลา หรือไข่ปลายี่สกจากทะเลน้อยนำไปทอดเป็นแผ่น นอกจากนี้ยังมีขนมโค ขนมซ้ง ขนมหัวล้าน ที่ต้องมาลองลิ้มรสด้วยตนเอง



ขณะที่นางสาวชนิดาภา โชคเจริญ พนักงานเทศบาลตำบลเกษตรสมบูรณ์ จังหวัดชัยภูมิ นำชาวบ้านแต่งกายด้วยชุดท้องถิ่น เรียกว่า ชุดสาวบ้านแต้ เดินทางมาจากจังหวัดชัยภูมิเมื่อวานนี้เพื่อเข้าร่วมชมงานตั้งแต่เช้าว่า เห็นหลายคนกล่าวถึงงานอุ่นไอรักฯ ก็เลยชวนชาวบ้านให้มาชมความงดงามของศิลปะไทย โดยได้แต่งกายที่สะท้อนเอกลักษณ์ของท้องถิ่นตนเอง



สำหรับประชาชนที่ไม่ได้เตรียมชุดไทยมา ภายในงานมีบริการเช่าชุดไทยในราคา 250 บาท 2 จุดคือ ร้านจิตอาสา 904 ภายในสนามเสือป่า อาคารสำนักพระราชวังห้อง 606 และร้านจิตอาสา 904  สวนสัตว์ดุสิต บริเวณศูนย์อาหาร และร้านบริการเช่าชุด ททท. อาคารพิพิธภัณฑ์



ผู้ที่นำรถยนต์ส่วนบุคคลมามีจุดจอดรถให้บริการที่สวนสัตว์ดุสิต สนามม้านางเลิ้ง ลานจอดรถกองสลากเก่า และลานจอดรถสนามศุภชลาศัย ส่วนรถจักรยานยนต์และรถจักรยาน จอดได้ที่บริเวณหน้าวัดเบญจมบพิตร ซึ่งจะมีรถไว้คอยบริการรับส่งทุกจุด ส่วนประชาชนที่ประสงค์เดินทางด้วยบริการสาธารณะให้ขึ้นรถ ขสมก. ที่ สถานีขนส่งกรุงเทพ(จตุจักร) อนุสาวรีย์ชัยสมรภูมิ วงเวียนใหญ่ หัวลำโพง สนามศุภชลาศัย ตั้งเวลา 09.00 น.เป็นต้นไป